**Informatīvais ziņojums**

**"Par situāciju vietvārdu informācijas jomā un nepieciešamību izdarīt grozījumus normatīvajos aktos, lai nodrošinātu vietvārdu lietojumu atbilstoši Valsts valodas likuma un Ministru kabineta 2012. gada 10. janvāra noteikumu Nr. 50 "Vietvārdu informācijas noteikumi" prasībām"**

Ministru kabineta 2013. gada 28. decembra rīkojuma Nr. 686 "Par Latvijas ģeotelpiskās informācijas attīstības koncepciju" 6. punktā dots uzdevums Tieslietu ministrijai sadarbībā ar Aizsardzības ministriju un Izglītības un zinātnes ministriju izstrādāt un līdz 2016. gada 30. septembrim iesniegt noteiktā kārtībā Ministru kabinetā informatīvos ziņojumus par situāciju vietvārdu informācijas jomā un nepieciešamību izdarīt grozījumus normatīvajos aktos, lai nodrošinātu vietvārdu lietojumu atbilstoši Valsts valodas likuma un Ministru kabineta 2012. gada 10. janvāra noteikumu Nr. 50 "Vietvārdu informācijas noteikumi" (turpmāk – MK noteikumi Nr. 50) prasībām.

Pašreizējais būtiskākais normatīvais regulējums vietvārdu informācijas jomā ir noteikts:

1. Valsts valodas likuma 18. panta piektajā daļā;
2. saskaņā ar Ģeotelpiskās informācijas likuma 18. panta pirmo daļu un Valsts valodas likuma 18. panta piekto daļu izdotajos MK noteikumos Nr. 50, kuri nosaka vietvārdu veidošanas, piešķiršanas, apstiprināšanas, uzkrāšanas, publiskošanas, izmantošanas, saglabāšanas un aizsardzības kārtību;
3. saskaņā ar Administratīvo teritoriju un apdzīvoto vietu likuma 17. panta ceturto daļu un piektās daļas 1. un 2. punktu izdotajos Ministru kabineta 2015. gada 8. decembra noteikumos Nr. 698 "Adresācijas noteikumi", kuri nosaka adresācijas sistēmas pamatprincipus, adrešu piešķiršanas un Valsts adrešu reģistra, tai skaitā adrešu klasifikatora uzturēšanas kārtību, Valsts adrešu reģistra datu pieprasīšanas un izsniegšanas kārtību, kā arī informācijas reģistrācijas un aprites kārtību.

likumā "Par pašvaldībām";

likumā "Par autoceļiem";

Ministru kabineta 2006. gada 29. augusta noteikumos Nr. 712 "Dzelzceļa staciju, izmaiņas punktu un pieturas punktu – publiskās lietošanas dzelzceļa infrastruktūras objektu – atklāšanas, slēgšanas un nosaukuma piešķiršanas kārtība".

Vietvārdu informācijas izstrādes jomā galvenokārt ir iesaistītas Tieslietu ministrijas padotības iestādes – Valsts valodas centrs un Valsts zemes dienests (turpmāk arī – VZD), kā arī Aizsardzības ministrijas padotības iestāde – Latvijas Ģeotelpiskās informācijas aģentūra (turpmāk arī – LĢIA), savukārt Izglītības un zinātnes ministrija pārrauga un koordinē Valsts valodas politikas pamatnostādnēs 2015.–2020. gadam (turpmāk – VVPP) (apstiprinātas ar Ministru kabineta 2014. gada 3. novembra rīkojumu Nr. 630) V nodaļā institūcijām doto uzdevumu un pasākumu īstenošanu, tostarp vietvārdu informācijas jomā.

Vietvārdu informācijas jomā minēto iesaistīto institūciju darbība notiek saskaņā ar Ministru kabineta 2005. gada 22. marta noteikumiem Nr. 202 "Valsts valodas centra nolikums", Ministru kabineta 2011. gada 20. decembra noteikumiem Nr. 971 "Valsts zemes dienesta nolikums" un Ministru kabineta 2013. gada 9. jūlija noteikumiem Nr. 384 "Latvijas Ģeotelpiskās informācijas aģentūras nolikums".

**I. Valsts valodas centra darbība vietvārdu informācijas jomā**

MK noteikumu Nr. 50 16. punkts paredz, ka pēc personas vai institūcijas rakstiska pieprasījuma Valsts valodas centrs sniedz vietvārdu piešķīrēj­institūcijām saistošus atzinumus par vietvārda atbilstību šo noteikumu prasībām. Atzinumu sniegšanas kārtību reglamentē arī MK noteikumu Nr. 50 22., 26., 27., 34., 35. punkts, 37.1.2. apakšpunkts, 39. un 86. punkts.

Laikā no 2012. līdz 2015. gadam Valsts valodas centrs ir sagatavojis un sniedzis 17 atzinumus dažādām valsts institūcijām par vietvārdu atbilstību MK noteikumu Nr. 50 prasībām:

2012. gadā:

* atzinums LĢIA par 52 hidroģeogrāfisko objektu nosaukumiem (visā Latvijā);

2013. gadā:

* atzinums LĢIA par 3 mežu nosaukumiem (Jelgavā);
* atzinums VZD par 202 ēku nosaukumiem (Daugavpils novadā);
* atzinums Rīgas domei par 2 ielu nosaukumiem;
* atzinums Līgatnes novada domei par 2 ēku nosaukumiem;
* atzinums Tukuma novada domei par 1 ēkas nosaukumu (Degoles pagastā);
* atzinums Ikšķiles novada domei par 2 ielu nosaukumiem (Ikšķilē) un 1 adresācijas objekta nosaukumu (Tīnūžu pagastā);
* atzinums VZD par 1 adresācijas objekta nosaukumu (Biķernieku pagastā);
* atzinums privātpersonai par 1 pagasta nosaukumu (Zvārdes pagastā);
* atzinums Carnikavas novada domei par 1 ielas nosaukumu (Carnikavā);

2014. gadā:

* atzinums LĢIA par 24 dabas objektu, 13 ciemu un 3 kapsētu nosaukumiem (Jēkabpils novadā);
* atzinums Līgatnes novada domei par 1 ēkas nosaukumu;

2015. gadā:

* atzinums VZD par 25 ēku nosaukumiem (visā Latvijā);
* atzinums privātpersonai par 1 sabiedriskā transporta pieturvietas nosaukumu (Rīgā);
* atzinums Rīgas domei par 1 ielas nosaukumu;
* atzinums Ropažu novada domei par 1 ēkas nosaukumu;
* atzinums Vides aizsardzības un reģionālās attīstības ministrijai par 1 dabas pieminekļa nosaukumu (Valmierā).

Tāpat pēc personu un institūciju pieprasījuma regulāri tiek sniegtas mutiskas un rakstiskas konsultācijas par šādiem jautājumiem: vietvārdu pareizrakstība, oficiālā vietvārda izvēle, vietvārdu veidošanas pamatprincipi, vietvārdu izmantošanas un informācijas aprites kārtība, ārvalstu ģeogrāfisko objektu nosaukumu atveide latviešu valodā u. tml.

Saskaņā ar MK noteikumu Nr. 50 88. punktu LĢIA, izvērtējot Vietvārdu datubāzē (turpmāk – VDB) esošo dabas objektu vietvārdu statusu, ir iesniegusi Valsts valodas centrā priekšlikumus par oficiālo vietvārdu un oficiālo paralēlnosaukumu piešķiršanu dabas objektiem atbilstoši kartes mērogam 1:250 000 un 1:50 000 (visas Latvijas vietvārdi, kopā 4515 objektu nosaukumi). Ar šo LĢIA ir izpildījusi MK noteikumu Nr. 50 noslēguma jautājumos iekļautā 88. punkta prasības. Līdz ar to Valsts valodas centra Latviešu valodas ekspertu komisijas Vietvārdu apakškomisijas speciālistu 2016. gada prioritāte ir nodrošināt šo priekšlikumu izvērtēšanu un atzinuma sagatavošanu saskaņā ar MK noteikumu Nr. 50 27. punktu, 81.1. apakšpunktu un 89. punktu[[1]](#footnote-1).

Jāatzīmē, ka jau šobrīd ir **identificēta problēma** MK noteikumu Nr. 50 piemērošanā, proti, tā kā šo noteikumu V nodaļas "Vietvārdu izmantošanas kārtība" tiesību normas ir vispārējas un detalizētāk nereglamentē oficiālo paralēlnosaukumu izmantošanu, piemēram, sabiedrības informēšanai paredzētajā atklātajā informācijā, **praksē vērojamas atšķirīgas noteikumu interpretācijas.** MK noteikumu Nr. 50 68. punkts gan paredz: "Ja objektam ir oficiālais vietvārds un oficiālais paralēlnosaukums, sabiedrības informēšanai paredzētajā atklātajā informācijā, kartēs un ģeotelpiskajos pamatdatos norādāmi abi nosaukumi atbilstoši normatīvajiem aktiem". Vēlamies vērst uzmanību, ka **šobrīd normatīvajā regulējumā nav skaidri noteikts abu nosaukumu izvietojums un samērs.** Atsevišķos gadījumos vietvārdu piešķīrējinstitūcijas vēlas oficiālajam paralēlnosaukumam (kas saskaņā ar MK noteikumu Nr. 50 43.3. apakšpunktu var būt oficiālā vietvārda vietējā, attiecīgajam kultūr­vēsturiskajam novadam raksturīgā forma, tostarp arī vietvārda forma latgaliešu rakstu valodā) ierādīt galveno vietu un / vai veidot to pēc izmēra lielāku par oficiālo vietvārdu. Šādos gadījumos varētu piemērot analoģiju ar vispārējo tiesību normu – Valsts valodas likuma 21. panta septītās daļas normu, kas noteic: "Ja līdztekus valsts valodai informācijā lietota arī svešvaloda, tekstam valsts valodā ierādāma galvenā vieta, un formas vai satura ziņā tas nedrīkst būt mazāks vai šaurāks par tekstu svešvalodā".

Lai risinātu minēto problēmsituāciju gadījumiem, kad oficiālais vietvārda paralēlnosaukums nav svešvalodā, bet gan no oficiālās saziņas valodas – latviešu literārās valodas – atšķirīgā latviešu valodas paveidā (latgaliešu rakstu valodas, kāda cita dialekta vai izloksnes formā), būtu lietderīgi papildināt MK noteikumu Nr. 50 V nodaļu ar speciālo tiesību normu, kas precīzi reglamentē oficiālo vietvārdu un oficiālo paralēlnosaukumu izvietojumu un samēru publiskās informācijas tekstos.

**II. Latvijas Ģeotelpiskās informācijas aģentūras darbība vietvārdu informācijas jomā**

Saskaņā ar MK noteikumiem Nr. 50 un Ministru kabineta 2013. gada 9. jūlija noteikumiem Nr. 384 "Latvijas Ģeotelpiskās informācijas aģentūras nolikums" LĢIA darbība vietvārdu informācijas jomā notiek vairākos virzienos, tostarp vietvārdu informācijas ieguve un apstrāde, VDB uzturēšana un attīstība.

VDB tiek uzturēta vietvārdu informācija, kas nepieciešama ģeodēziskās un kartogrāfiskās darbības veikšanai, pētījumiem lietišķās toponīmikas jomā, oficiālo vietvārdu piešķiršanai dabas objektiem un ekspertu atzinumu sniegšanai par vietvārdu ģeotelpisko identitāti. VDB tiek uzturēti vietvārdi jeb ģeogrāfiskie nosaukumi kopā ar informāciju, kas raksturo vai paskaidro tos, kā arī norāda uz attiecīgo vietvārdu ģeogrāfisko piesaisti konkrētiem objektiem. VDB 2015. gada 30. decembrī bija 153 300 vietvārdu, kas attiecas uz 118 500 objektiem Latvijā un kaimiņvalstu pierobežas zonā (tai skaitā 42 700 dabas objektu nosaukumi, kas attiecas uz 26 000 objektiem). VDB informācijas apjoms ir atbilstošs kartēm mērogā līdz 1:50 000, un šī mēroga kartēm nepieciešamie dati tiek regulāri atjaunoti reizē ar attiecīgo kartēšanas ciklu. Vietvārdu informācija tiek precīzi ģeogrāfiski piesaistīta, norādot katra objekta koordinātas, administratīvo un teritoriālo piederību. Vietvārdu informācija tiek iegūta, papildināta un precizēta galvenokārt no kartogrāfiskiem materiāliem un dažādu citu institūciju sagatavotiem elektroniskiem vai drukātiem avotiem, interneta resursiem, retāk – konsultējoties ar pašvaldību darbiniekiem un citu institūciju speciālistiem. Pozitīva loma šajā procesā ir sadarbībai starp LĢIA un VZD ģeotelpiskās informācijas apritē, kas ietver Valsts adrešu reģistra informācijas ieguvi tiešsaistē, atļaujot veikt adresācijas objektu nosaukumu kodu sasaisti, tā panākot šo nosaukumu datu automātisku aktualizāciju VDB.

**Iepriekš minētajā ir identificētas trīs problēmas**.

1. Saskaņā ar MK noteikumu Nr. 50 61. punktu vietvārdu piešķīrēj­institūcijas informē LĢIA par to apstiprinātajiem vietvārdiem, ja tie netiek ievadīti kādā citā valsts informācijas sistēmā vai apstiprināti ar kādu ārējo normatīvo aktu. LĢIA šos vietvārdu datus reģistrē VDB. Jāatzīmē, ka šāda informācija līdz šim saņemta tikai no Dundagas novada: 2014. gadā Dundagas novada domes lēmums Nr. 248 par oficiāla nosaukuma piešķiršanu dīķim; 2015. gadā – Dundagas novada domes 2015. gada 22. oktobra lēmums Nr. 188 par oficiālu vietvārdu piešķiršanu vēl 3 objektiem Dundagā un izdarīti attiecīgi ieraksti VDB.

Līdz ar to valstī kopumā, ne tikai pašvaldību dokumentos, norādēs uz plāksnēm un ceļa zīmēm dabā, teritoriju plānojuma materiālos, bet arī LĢIA sagatavotajās kartēs un ģeotelpiskajā informācijā **vienam un tam pašam objektam var tikt lietoti atšķirīgi nosaukumi.** Tieslietu ministrijas ieskatā tas var būt nopietns traucēklis precīzai saziņai un orientācijai apvidū krīzes situācijās un katastrofu novēršanas darbos.

Lai risinātu minēto problēmsituāciju, būtu nepieciešams izvērsts skaidrojums pašvaldībām par to pienākumu nodrošināt normatīvo aktu prasībām atbilstošu vietvārdu informācijas apriti.

2. LĢIA vairākkārt saskārusies ar to, ka ūdensteču aizsargjoslu noteikšana praksē nepamatoti tiek balstīta uz vietvārdu informāciju, nevis uz hidrogrāfiskiem / hidroloģiskiem datiem. Šai sakarā saņemtas arī zemes īpašnieku un aizsargjoslu noteicēju sūdzības un pieprasījumi risināt radušos konfliktus. Šī vietvārdu informācijas pārspīlētā loma aizsargjoslu noteikšanā traucē arī ūdensteču vietvārdu precizēšanai un aktualizācijai.

Cēlonis tam ir aktuālas hidroloģiskas un hidrogrāfiskas informācijas trūkums un pieejamās informācijas pretrunīgums par upju garumiem, iztekām un (īpaši augšteču) konfigurāciju. Šādas informācijas trūkums un pretrunas būtiski sarežģī arī ūdensteču nosaukumu (vietvārdu) precīzu ģeogrāfisku piesaisti, kas nepieciešama kvalitatīvu ģeotelpisko datu sagatavošanā.

Problēmsituācijas risināšanu sekmētu Vides aizsardzības un reģionālās attīstības ministrijas plānotā aktualizētā ūdens saimniecisko iecirkņu klasifikatora izdošana, to papildinot ar ūdensteču iedalījumu grupās pēc to garumiem aizsargjoslu noteikšanas vajadzībām. Pozitīva ietekme būtu arī tam, ka visām hidroloģiskās un hidrogrāfiskās informācijas apstrādē un izmantošanā iesaistītajām institūcijām tiktu nodrošināta brīva pieeja citu institūciju pārziņā esošajiem hidroloģiskajiem un hidrogrāfiskajiem datiem. Līdz ar to ilgtermiņā būtu plānojama šādas informācijas aktualizēšana.

3. Neprecīza un pat kļūdaina, kā arī Administratīvo teritoriju un apdzīvoto vietu likumā (spēkā kopš 2008. gada 31. decembra) lietotajai terminoloģijai neatbilstoša vietvārdu informācija pašreiz spēkā esošā Civillikuma pielikumu publisko ūdeņu sarakstos[[2]](#footnote-2) traucē ūdeņu (īpaši ezeru) nosaukumu datu sakārtošanu saskaņā ar Vietvārdu informācijas noteikumu prasībām un vienotas hidrogrāfiskās informācijas izmantošanu.

Problēma tiktu atrisināta, atbilstoši Vietvārdu informācijas noteikumiem piešķirot attiecīgajiem ūdens objektiem oficiālos vietvārdus pēc Valsts valodas centra atzinumu saņemšanas, un veicot grozījumus Civillikuma pielikumos.

Ģeotelpiskās informācijas pakalpojumi – LĢIA sagatavotajās kartēs, ģeotelpiskajā informācijā un pakalpojumos tiek izmantoti galvenokārt VDB un Valsts adrešu reģistra dati, tos nelielā apjomā pēc vajadzības un iespējām papildinot arī no citiem avotiem. Tāpat ir uzsākta MK noteikumu Nr. 50 58.1.1. apakšpunktā minētā pakalpojuma sniegšana datu lietotājiem, proti, laika periodā no 2013. gada 1. janvāra līdz 2015. gada 30. decembrim VDB datu kopas veidā pēc pieprasījuma informācija ir sagatavota Neatliekamās medicīniskās palīdzības dienestam, Rīgas domei, VZD, Valsts reģionālās attīstības aģentūrai un SIA "Latvijas Mobilais telefons". VDB dati *Web Map Service* (WMS) pakalpojumu veidā tiek sniegti VZD, kā arī Valsts reģionālās attīstības aģentūrai, izmantošanai valsts vienotajā ģeotelpiskās informācijas portālā*.*

**Iepriekš minētajā ir identificēta problēma**, proti, LĢIA savos produktos un pakalpojumos atsevišķos gadījumos spiesta lietot arī MK noteikumu Nr. 50 prasībām neatbilstošus vietvārdus, kas sastopami dažādos oficiālos vietvārdu avotos. Iespēju robežās informācijas turētāji par to tiek informēti. Darba apjomu palielina viensētu nosaukumu mainība. Jo unikālāks un nemainīgāks ir vietvārds, jo tas ir nepārprotamāks un labāks orientieris kartēs un apvidū.

Lai risinātu minēto problēmsituāciju, arī karšu un ģeotelpiskās informācijas sagatavošanā pozitīva loma būtu kultūrvēsturiski vērtīgo un unikālo Latvijas vietvārdu konkrētiem saglabāšanas pasākumiem atbilstoši MK noteikumu Nr. 50 79.–86. punktam.

**III. Valsts zemes dienesta darbība vietvārdu informācijas jomā**

Atbilstoši Administratīvo teritoriju un apdzīvoto vietu likumam un Ministru kabineta 2015. gada 8. decembra noteikumiem Nr. 698 "Adresācijas noteikumi" adrešu piešķiršana, maiņa un likvidācija, tai skaitā vietvārdu piešķiršana ciemiem, viensētām un ēkām, ietilpst pašvaldības vai tās pilnvarotas institūcijas kompetencē. Savukārt VZD atbilstoši minēto normatīvo aktu prasībām pašvaldību iesniegtos datus reģistrē Valsts adrešu reģistra informācijas sistēmā (turpmāk – Adrešu reģistrs) un piesaista adreses kadastra objektiem Nekustamā īpašuma valsts kadastra informācijas sistēmā (turpmāk – Kadastra informācijas sistēma).

Analizējot Adrešu reģistra un Kadastra informācijas sistēmā apkopoto informāciju, ir **identificētas šādas problēmas vietvārdu informācijas jomā**:

**Pašvaldības vairākām apdzīvotām vietām ir noteikušas ciema statusu, kaut gan daļa no tām neatbilst Administratīvo teritoriju un apdzīvoto vietu likumā noteiktajiem ciemu kritērijiem, vai arī vispār attiecīgajā apvidū nav atrodamas.** Ciema statusu var piešķirt tādai novada teritorijas daļai, kurā ir vai tiek plānota koncentrēta apbūve, pastāvīgi dzīvo cilvēki un ir izveidota attiecīga infrastruktūra. Ir konstatēts, ka ciema statuss piešķirts arī tādām pašvaldības teritorijas daļām, kurās atrodas tikai dažas ēkas. Jāatzīmē, ka lielu daļu ciemu ir problemātiski atrast, jo no valstī kopā reģistrētajiem 6437 ciemiem robežas pašvaldību teritoriju plānojumos ir attēlotas tikai 2123 ciemiem, kas veido 32 % no ciemu kopskaita. Izteikti šī problēma ir aktuāla Latgales reģionā, piemēram, Rēzeknes novada pašvaldība ir apstiprinājusi 1146 ciemus, kas veido 18 % no visiem valstī reģistrētajiem ciemiem, bet pašvaldības teritorijas plānojumā ir attēlotas tikai 59 ciemu robežas. Līdz ar to Rēzeknes novada 1087 ciemu atrašanās vieta nav zināma.

Galvenais cēlonis tam, ka ciema statuss piešķirts arī tādām pašvaldības teritorijas daļām, kurās atrodas tikai dažas ēkas (vai pat neviena), ir tas, ka attiecīgo pašvaldību teritorijās vēsturiski ir izveidojies no pārējās valsts teritorijas atšķirīgs orientēšanās un ģeogrāfiskās piesaistes princips, kuram būtiskas ir senās, tradicionāli zināmās ciemu robežas. Šo robežu "atcelšana" tādā mērā sagrauj ierasto kārtību, ka pašvaldības neuzdrošinās šos ciemus Adrešu reģistrā anulēt (neskatoties uz to, ka valsts pārvalde šo atšķirību cenšas ignorēt un likvidēt jau desmitiem gadu). Nav runa tikai par Latgali – šāda sistēma tradicionāli pastāv arī, piemēram, Dundagas pagastā. Situāciju varētu labot, ja pašvaldībām tiktu atļauts noteikt pagasta teritorijas sīkāku iekšējo dalījumu (papildus ciemu noteikšanai) – t. s. "teritoriālajos ciemos" vai ieviest papildu lauku apdzīvoto vietu veidus (vēsturiskais ciems, mājkopa vai tml.). Arī tos (ar konkrētu terminu, piemēram, apkaime – nosacīta lieluma apdzīvota vide pilsētās, ciemos un lauku teritorijās ar savu identitāti, ko nosaka apbūves raksturs, ainava un iedzīvotāju kopības izjūta) vajadzētu atļaut reģistrēt Adrešu reģistrā. Tas ļautu beidzot atrisināt pretrunas ciemu uzskaitījumā, novērstu pārpratumus un padarītu ciemu datus savstarpēji salīdzināmus visā Latvijas teritorijā, jo šai jaunajā kategorijā pašvaldībām būtu iespēja ieskaitīt tās lauku apdzīvotās vietas vai teritorijas, kas vēsturiski vai tradicionāli tiek uzskatītas par ciemu, vai arī ir lielākas vai vietējā mērogā nozīmīgākas par viensētu, bet neatbilst teritoriju plānošanas normatīvos noteiktajiem ciema kritērijiem.

Arī citur Latvijā, kā rāda LĢIA rīcībā esošie dati un lauka apsekojumi, bez t. s. "oficiālajiem ciemiem" (jeb ciemiem teritoriju plānošanas normatīvu un Administratīvo teritoriju un apdzīvoto vietu likuma izpratnē) pastāv dažādas par viensētām lielākas un nozīmīgākas lauku apdzīvotās vietas. To pastāvēšana tika ignorēta gan padomju okupācijas laikā, gan arī turpinās pēc valstiskās neatkarības atjaunošanas.

Šo mazo lauku apdzīvoto vietu nosaukumi tiek izmantoti ne vien vietējā saziņā un kartēs, bet arī sabiedriskā transporta maršrutu plānošanā, tūrismā, navigācijas ierīcēs, laika prognožu ģeogrāfiskajai piesaistei u. c.

Ir vērojama arī pretēja parādība – ciema statuss nav piešķirts tādām lauku apdzīvotām vietām (novada teritorijas daļām, kur vēsturiski ir izveidojusies koncentrēta apbūve, ir pastāvīgie iedzīvotāji un izveidota attiecīga infra­struktūra), piem., *Ķoņi* Naukšēnu novadā, *Mustkalni* Salacgrīvas novadā u. c. VDB šādu lauku apdzīvotu vietu ar vairāk nekā 50 iedzīvotājiem reģistrēts pāri par 500.

Analizējot Kadastra informācijas sistēmā pieejamo informāciju, ir konstatēts, ka **ne visām ēkām, kurām tas būtu nepieciešams, ir piešķirtas adreses.** Arī šī problēma vairāk ir aktuāla Latgales reģionā. Pēc Kadastra informācijas sistēmas datiem valstī ir 1368 šādas ēkas, no kurām 549 atrodas Krāslavas, Rēzeknes un Daugavpils novadā. Jāņem vērā, ka ne visi objekti ir reģistrēti Kadastra informācijas sistēmā, tāpēc ēku skaits bez adresēm patiesībā ir ievērojami lielāks, kas rada problēmas arī karšu sagatavotājiem. Piemēram, LĢIA karšu sagatavošanā izmanto Adrešu reģistra datus, bet tā kā vairākas ēku adreses nav atrodamas Adrešu reģistrā, tad kartogrāfiem trūkst informācijas, ko attēlot kartēs un tas savukārt apgrūtina kartes pārskatāmību.

Par minētajām problēmām VZD vairākkārtīgi ir informējis pašvaldības, kā arī sniedzis informāciju Vides aizsardzības un reģionālās attīstības ministrijai, tomēr problēmas līdz šim nav atrisinātas.

**IV. Iespējamie risinājumi**

Lai risinātu minētās problēmsituācijas:

1) nepieciešams izvērtēt iespēju rosināt grozījumus Ministru kabineta 2012. gada 10. janvāra noteikumos Nr. 50 "Vietvārdu informācijas noteikumi", paredzot precīzāk noteikt oficiālo vietvārdu un oficiālo paralēlnosaukumu izvietojumu un samēru publiskajā informācijā;

2) nepieciešams nodrošināt Statistikas likuma pārejas noteikumu 2. punkta 14. apakšpunktā paredzētā aktualizētā ūdens saimniecisko iecirkņu klasifikatora (ŪSIK) izdošanu līdz 2017. gada 31. maijam, papildinot to ar ūdensteču iedalījumu grupās pēc to garumiem aizsargjoslu noteikšanas vajadzībām;

3) nepieciešams nodrošināt brīvu pieeju institūciju pārziņā esošajiem hidroloģiskajiem un hidrogrāfiskajiem datiem to apstrādē un izmantošanā iesaistītajām institūcijām, plānojot šādas informācijas aktualizēšanu un uzturēšanu;

4) nolūkā nodrošināt ūdeņu nosaukumu datu sakārtošanu saskaņā ar Vietvārdu informācijas noteikumu prasībām un vienotas hidrogrāfiskās informācijas izmantošanu nepieciešams aktualizēt Civillikuma pielikumu publisko ūdeņu sarakstu un ūdeņu sarakstu, kuros zvejas tiesības pieder valstij;

5) nolūkā nodrošināt mazo ciemu nosaukumu saglabāšanu būtu rosināmi grozījumi normatīvajos aktos, kas nosaka Latvijas apdzīvoto vietu klasifikāciju un reģistrāciju (piemēram, dodot tiesības pašvaldībām ne vien piešķirt ciema statusu blīvāk apdzīvotām vietām, bet arī oficiāli nostiprināt pagasta teritorijas sīkāku dalījumu t. s. "teritoriālajos ciemos" vai "vēsturiskajos ciemos", t. i., ieviest papildu lauku apdzīvoto vietu veidus, kurus arī būtu iespējams pēc pašvaldības pieprasījuma reģistrēt Adrešu reģistrā, izmantojot atbilstošu terminu;

6) nepieciešams papildināt Latvijas apdzīvoto vietu klasifikāciju Administratīvo teritoriju un apdzīvoto vietu likumā ar vēl vienu lauku apdzīvotas vietas veidu (jo tāds reāli eksistē, bet tiek nepamatoti ignorēts).

Tieslietu ministrs Dzintars Rasnačs

20.09.2016. 15:10

2879

M. Baltiņš

67331814, Maris.Baltins@vvc.gov.lv

L. Jenča

67036936, Liene.Jenca@tm.gov.lv

1. VVPP uzdevums 1.1.10. "Institūciju sadarbības nodrošināšana Latvijas vietvārdu statusa noteikšanā un Vietvārdu datubāzes satura aktualizēšana". [↑](#footnote-ref-1)
2. Civillikuma I pielikums (1102. pantam) "Publisko ezeru un upju saraksts", II pielikums (1115. pantam) "Ezeru saraksts, kuros zvejas tiesības pieder valstij" un III pielikums (1117. panta piezīmei) "Upju vai to daļu saraksts, kurās zvejas tiesības pieder vienīgi valstij". [↑](#footnote-ref-2)